นายกรัฐมนตรี สั่งเร่งประสานลิขสิทธิ์ถ่ายทอดฟุตบอลยูโร สร้างความสุขให้คนไทย ระบุ บ่ายนี้มีความชัดเจน
นายอนุชา นาคาศัย รัฐมนตรีประจำสำนักนายกรัฐมนตรี กล่าวถึงการถ่ายทอดฟุตบอลยูโรว่า เรื่องนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความกังวลเพราะต้องการให้คนไทยได้ชมการแข่งขันฟุตบอล จึงประสานงานหลายส่วนทั้งภาครัฐและเอกชนร่วมกันเพื่อให้สามารถถ่ายทอดสดฟุตบอลยูโรให้ได้ ขณะนี้ก็ยังประสานอยู่ว่าจะเป็นอย่างไรในรายละเอียดยังคงต้องรอก่อน แต่มีแนวโน้มว่าคนไทยจะได้ดูการถ่ายทอดสดตั้งแต่นัดแรก ซึ่งจะเกิดขึ้นในอีกไม่กี่ชั่วโมงที่จะถึงนี้ แต่ต้องประสานเรื่องการใช้เงินจำนวนหนึ่งที่เป็นค่าลิขสิทธิ์ อยู่ระหว่างการตกลงค่าลิขสิทธิ์จากเดิมประมาณ 10 ล้านยูโร คาดว่าในช่วงบ่ายวันนี้จะมีรายละเอียดที่ชัดเจนขึ้น ทั้งนี้รัฐบาลได้ประสานสถานีวิทยุโทรทัศน์แห่งประเทศไทย NBT ซึ่งมีความมั่นใจว่าจะสามารถดำเนินการได้และจะเป็นเรื่องที่น่ายินดีที่หน่วยงานของรัฐเป็นหลักในการเผยแพร่เนื่องจากเป็นหน่วยงานของรัฐไม่ได้อิงในเชิงธุรกิจรัฐมนตรีประจำสำนักนายกรัฐมนตรี เปิดเผยว่า นายกรัฐมนตรีย้ำว่า ต้องการให้ประชาชนคนไทยได้มีความสุขในช่วงนี้ แต่หากระเบียบขั้นตอนของราชการทำให้เกิดความล่าช้าก็อาจจะต้องให้ภาคเอกชนเข้ามาช่วยเหลือเพื่อดำเนินการอย่างเร่งด่วน